google/wiki40b huggingface dataset:
Kai-Uwe von Hassel

Bakgrunn

Kai-Uwe von Hassels bestefar, generalløytnant Friedrich von Hassel (1833–1890), ble den 22. mars 1887 elevert til den prøyssiske adelsstand. Hans far Theodor von Hassel (1868–1935) var kaptein i Schutztruppe für Deutsch-Ostafrika. Etter at han hadde fullført sin aktive tjeneste, slo han seg til som plantasjeeier i den daværende tyske kolonien. 
I 1919 ble familien utvist fra Tysk Østafrika, etter at Tyskland tapte kolonien til britene. Etter abitur (artium) i Flensburg tok han landbruksvitenskapelig utdannelse, og reiste tilbake til kolonien som plantekjøpmann.
I 1939 ble han internert i Dar-es-Salaam og kort etter utvist til Tyskland. Deretter gjorde han tjeneste i hæren, til slutt med tjenestegrad løytnant, frem til han ble tatt som krigsfange.

Politiker

Han begynte sin politiske karrière som borgermester i Glücksburg, og var fra 1954 til 1963 statsminister i Schleswig-Holstein, i denne egenskap også president for Forbundsrådet fra 1955 til 1956, fra 1963 til 1966 tysk forsvarsminister og fra 1966 til 1969 minister for fordrevne, flyktninger og krigsskadede. 
Han ble innvalgt første gang i Forbundsdagen i 1953 og valg som forbundsdagspresident fra 1969 til 1972.
Han var president for Den europeiske unionen av kristeligdemokrater fra 1973 til 1981, og fra 1977 til 1980 president for Europarådets parlamentariske forsamling. Fra 1979 til 1984 var han medlem av det første direkte valgte Europaparlamentet.
Kai-Uwe von Hassel var gift to ganger og hadde en sønn og en datter. Sønnen, Oberleutnant zur See Joachim von Hassel, omkom i 1970 da jagerflyet hans styrtet. 
Den 8. mai 1997 døde Kai-Uwe von Hassel av et hjerteinfarkt mens han deltok på utdelingen av Karlsprisen i Aachen til daværende president Roman Herzog.
IMDG-koden

Oppdatering

Den internasjonale IMDG-koden oppdateres og endres annethvert år, IMO har også samarbeid med andre transportslags internasjonale regelverk – ADR, RID og ICAO-TI for å forenkle for gods som transporteres med ulike transportslag. Regelverket tilpasses også etter FNs modellregelverk for transport av farlig gods som i sin tur utarbeides av FN-organet ECOSOC (Economic and Social Council) med mål å legge et internasjonalt grunnlag for transport av farlig gods.
Medina (bydel)

En medina er en type bydel man finner i mange byer i Nord-Afrika. Medinaen har vanligvis bymurer, trange og labyrintlignende gater, og ble bygd av arabere så langt tilbake som på 800-tallet.
Medinaer inneholder ofte historiske fontener, palasser og moskeer. Monumentene er bevart på grunn av den kulturelle betydningen (og trekker også til seg turister).
På grunn av de trange gatene er medinaer bilfrie, og i noen tilfeller også uten motorsykler og sykler. Gatene kan være smalere enn 1 meter. Dette er unikt for tett befolkede byområder.
Maurere

Maurere er en betegnelse på de muslimske innbyggerne på Den iberiske halvøy og i Maghreb (Nord-Afrika) i middelalderen.
I 711 begynte de erobringen av Iberia, som var fullført i løpet av fem år. I 718 begynte så reconquista, den langvarige kristne gjenerobringen som skulle fortsette helt til 1250 i Portugal og 1492 i Spania.
Et forsøk på å erobre områder nord for Pyreneene endte i 732, da Karl Martel slo maurerne i slaget ved Poitiers. Den opprinnelige mauriske staten dekket det meste av dagens Spania og Portugal, men i 750-årene oppsto det indre konflikter, og den ble splittet i mindre fyrstedømmer underlagt Córdoba-kalifatet.
De kristne områdene i nord og vest gjenerobret sakte, men sikkert, slik at i løpet av de neste århundrene kom Galicia, León, Navarra, Aragón, Catalonia, Portugal og Castilla under kristen kontroll. Man fikk så en periode med gjensidig toleranse, hvor maurere, kristne og jøder levde sammen. I 1031 kollapset Kalifatet Cordoba, og det islamske området i Spania ble deretter styrt av nordafrikanske maurere.
I 1212 ble maurerne drevet ut av Spania av en kristen koalisjon under Alfonso VIII av Castilla. Det eneste gjenværende mauriske riket var Kongedømmet Granada, som overlevde frem til den siste herskeren, Boabdil, kapitulerte den 2. januar 1492.
De gjenværende muslimene ble tvunget til å velge mellom å konvertere til kristendommen eller å forlate Spania. En del valgte å bli; deres etterkommere ble kjent som moriscos og var en viktig del av bondebefolkningen i flere områder inntil de ble forvist mellom 1609 og 1614. De fleste av dem som forlot Spania reiste til Marokko, Algerie og Tunisia hvor de bidro til å sette preg på disse landenes kultur. Det var også en betydelig andel som ble sjørøvere.
Fremstilling av maurere, gjerne meget mørke og med et utseende heller typisk for afrikanere lenger sør på kontinentet, er meget alminnelig i europeisk heraldikk.
Bibel 2011

Bibel 2011 er en norsk oversettelse av Bibelen som ble utgitt 19. oktober 2011 av Det norske bibelselskapet. Det nye testamentet var ferdig i ny oversettelse allerede i 2005, og ble utgitt i egne bokutgaver og sammen med 1978-oversettelsen av Det gamle testamentet. Flere framtredende norske forfattere, som Karl Ove Knausgård, Håvard Rem, Jon Fosse og Hanne Ørstavik, har vært litterære konsulenter for den nye bibeloversettelsen, og hjulpet til med oversettelsesarbeidet.
Bibel 2011 har overtatt som den foretrukne bibeloversettelsen i Den norske kirke. Den overtok for 1978-oversettelsen i rollen som kirkebibelen. Den delte bibelen, med Det gamle testamentet fra 1978-oversettelsen og Det nye testamentet fra den nye oversettelsen, ble presentert i noen menigheter i samband med preken- og lesetekster fra 2005. Tekstbok for Den norske kirke ble utgitt i 2011 og ble tatt i bruk første gang 1. søndag i advent (første søndag i kirkeåret) sammen med gudstjenestereformen i Den norske kirke; den tar i bruk Bibelselskapets 2011-oversettelse.
Oversettelsen ble møtt med gode anmeldelser umiddelbart etter at sperrefristen hadde gått ut på utgivelsesdagen.
Al-Qurayyah kraftverk

Al-Qurayyah kraftverk er et varmekraftverk i Saudi-Arabia. Det har en installert produksjonskapasitet på 3 389 MW.
Brenselkilden er tungolje eller fyringsolje. Anlegget er det tredje største i landet og fjerde største i hele Midtøsten målt etter installert effekt.
Acaiatuca

Utseende

Middelsstore, avlange, rødoransje og svarte trebukker. Antennene er noe kortere enn kroppen, nokså kraftige, kledte med svarte hår. Pronotum har rundede sider, brunsvart i midten med bredt rødoransje sidekanter. Dekkvingene er jevnbrede, oransje med svart spiss og en svart flekk ved roten, rundt scutellum. Dekkvingen har et par opphøyde lengderibber. Artene etterligner trolig giftige biller i familien rødvinger (Lycidae).

Utbredelse

Artene er bare kjent fra Brasil.
Nok Air

Nok Air er et thailandsk lavprisflyselskap som opererer innenriksflyvninger i Thailand. Selskapet har sin hovedbase på Bangkok Don Mueng lufthavn og ble etablert i 2004.
Friidrett under samveldelekene 2014

Friidrett under de britiske samveldeleker 2014. Friidrett var en av flere sporter under de 20. samveldelekene som ble arrangert i Glasgow i Skottland i perioden 23. juli til 3. august 2014. Det var tjuende gangen som friidrett var med på programmet i Samveldelekene. I lekene i 2014 ble det konkurrert i 44 øvelser, tjueto for menn og tjueto for kvinner og i tillegg seks øvelser for funksjonshemmede. Kenya ble beste nasjon med ti gullmedaljer foran Jamaica som også vant ti gull.
TR3

TR3 var det interne navnet på Tandbergs Radiofabrikks tredje produksjonsanlegg, med adresse Fetveien 1 på Kjeller.
Fabrikken åpnet i 1966 og var på rundt 20 000 m². Produksjonen omfattet tv-apparater, radioer, trykte kretskort samt hovedlager. Etter at Tandbergs Radiofabrikk gikk konkurs i 1978 fortsatte driften gjennom Tandberg og Tandberg Television fram til 1994, da disse flyttet til Lysaker. Bygget ble i 1994, etter over 10 år lang bobehandling etter konkursen, overtatt av Oslo Kristne Senter. Bygget har siden huset selskapene Tantec, som ble skilt ut fra Tandberg Telecom 1. januar 1988, og Norsk Elektronikk Service, etter 2000 kjent som Anovo. Sistnevnte hadde også røtter i Tandbergs Radiofabrikk og ble etablert i 1997. Bedriften drev med service og installasjon samt lager- og logistikkløsninger. Anovo norge gikk konkurs i 2011 .
Bygget huser i dag blant annet Romerikskirken og Akershus fylkeskommune.
Shanghais jernbanestasjon

Shanghais jernbanestasjon (kinesisk: 上海火车站; pinyin: Shànghǎi Huǒchē Zhàn) er hovedjernbanestasjonen i Shanghai. Den ble åpnet i 1987.
Den ligger til Molingaten i distriktet Zhabei, nord i sentrumsområdet. Den er en av Kinas toppklassestasjoner, og styres av Shanghais jernbanebyrå. Stasjonens passasjertrafikk er den største av alle byens stasjoner, og Shanghai er også et av Kinas viktigste jernbaneknutepunkter.
Stasjonen er arvtager etter en annen hovedjernbanestasjon i nærheten, Shanghai nordbanegård, som er blitt omgjort til museum.
Liberal feminisme

Liberal feminisme er en individualistisk form for feministisk teori, som fokuserer på kvinners evne til å opprettholde sin likestilling gjennom egne handlinger og valg. Liberale feminister hevder at samfunnet har den falske troen på at kvinner av natur er mindre intellektuelt og fysisk i stand enn menn. Dermed har den en tendens til å diskriminere kvinner i akademiet, forumet og markedet. Liberale feminister mener at «kvinnelig underordnelse er forankret i et sett av vanlige og juridiske begrensninger som blokkerer kvinners inngang til og suksess i den såkalte offentlige verden». De strever etter likestilling via politisk og juridisk reform.
Hafnium

Historie

Dmitrij Mendelejevs tabell over periodesystemet fra 1869 hadde forutsett eksistensen av et tyngre stoff tilsvarende titan og zirkonium, men i 1871 plasserte han lantan på denne plassen.
En ledig plass til et hittil uoppdaget grunnstoff nummer 72 ble påpekt av Henry Moseley i 1914. Hafnium ble oppdaget av danske Dirk Costner og ungarske George von Hevesy i 1923 i København, Danmark, ved hjelp av røntgenspektroskopi av en prøve med norsk zirkonium-malm. Funnet bekreftet dermed Mendelejevs antagelser fra 1869. 
Hafnium fikk navnet sitt fra Hafnia, som er det latinske navnet på Niels Bohrs hjemby København.

Egenskaper

Hafnium er et skinnende sølvfarget transisjonsmetall som er formbart og korrosjonsbestandig. I romtemperert luft dannes raskt et passiviserende oksidsjikt. På grunn av det passiviserende oksidsjiktet er hafnium uløselig i de fleste syrer, med unntak av flussyre og kongevann. Hafnium er motstandsdyktig overfor konsentrerte baser, men vil reagere med halogener. Ved høyere temperaturer reagerer det med oksygen, nitrogen, karbon, bor, svovel og silisium. Det har mange kjemiske likheter med zirkonium, mens den største fysiske forskjellen er at hafnium har nesten dobbel så høy tetthet som zirkonium. En annen forskjell er at hafnium absorberer nøytroner 600 ganger mer effektivt enn zirkonium. I pulverform er hafnium svært brannfarlig, og det kan selvantenne.
Hafniumkarbid er meget varmebestandig med smeltetemperatur på over 3 890 °C, og hafniumnitrid er det mest bestandige av alle kjente metall-nitrider, med smeltepunkt på 3 310 °C

Isotoper

Naturlig forekommende hafnium består av 6 isotoper hvorav 5 er stabile: ¹⁷⁶Hf (5,26%), ¹⁷⁷Hf (18,6%), ¹⁷⁸Hf (27,28%), ¹⁷⁹Hf (13,62%) og ¹⁸⁰Hf (35,08%), og 1 er ustabil: ¹⁷⁴Hf (0,16%) med halveringstid 2 · 10¹⁵ år. I tillegg er 30 kunstig fremstilte ustabile isotoper kjent, hvorav de mest stabile er: ¹⁸²Hf med halveringstid 8,88 · 10⁶ år, ¹⁸¹Hf med halveringstid 42,384 dager og ¹⁷³Hf med halveringstid 23,6 dager. De resterende isotopene har alle halveringstider på mindre enn 1 døgn, og de fleste mindre enn 1 time.
CAS-nummer: 7440-58-6

Forekomst

Hafnium forekommer ikke naturlig i ren form. Det finnes alltid i mineraler som inneholder zirkonium. Det faktum at hafnium alltid opptrer sammen med zirkonium – som har veldig like egenskaper – gjør at fremstilling av rent hafnium er en vanskelig prosess. Andelen av hafnium i jordskorpen er omkring 5 ppm. Silikatet zirkon er den viktigste zirkonium-kilden, og dermed også den viktigste hafnium-kilden. Hafnium finnes også i alvitt, thortveititt og i hafniumsilikatet hafnon.

Anvendelse

På grunn av sin evne til å absorbere nøytroner, brukes hafnium i kontrollstaver i kjernefysiske reaktorer. Hafnium brukes også i forskjellige metall-legeringer og i elektroder i plasmabrennere.
Macrodorcas (Epidorcus) katsurai

Utseende

En middelsstor (hannen 20-35 millimeter), slank, matt brunsvart hjortebille. Hannen har lange, slanke, nokså rett kjever med tenner langs hele lengden, en litt lengre, butt tann ved roten. Pronotum er rundet. Hunnen er mindre og nokså matt, uten forstørrede kjever, fint og nokså tett punktert.

Levevis

Larvene utvikler seg i morken ved av løvtrær.

Utbredelse

Arten er kjent fra Thailand og Vietnam.
USA-mesterskapet i halvmaraton 2015

USA-mesterskapet i halvmaraton 2015 (2015 USATF Half Marathon Championships) ble arrangert 18. januar 2015, som en del av Houston Marathon i Houston i Texas i USA.
Moniermagasin

Moniermagasin er en type ammunisjonsbunker med hvelvet murkonstruksjon i lettarmert betong. Byggemåten, en lett skallkonstruksjon av armert betong, ble utviklet av en fransk gartner, Joseph Monier, som også anerkjennes som en av opphavsmennene bak armert betong.
Magasinet ble hovedsakelig brukt for oppbevaring av ammunisjon og våpen og ble oppført sent på 1800-tallet og tidlig på 1900-tallet.  Moniermagasinene var typiske for opprustningen av det norske Forsvaret i tiden før 1905 og har som sådan både antikvarisk og militærhistorisk betydning.
Denne typen magasin finnes ved de fleste norske festningsanlegg bygget før krigen. En del av dem er fredet, bla. de som finnes på Brettingen fort (1898), Kvarven fort (1898–99) og Rauøy fort (1930-tallet). Moniermagasinene har en høy kulturminneverdi i europeisk sammenheng ettersom de fleste tilsvarende magasin utenfor Norges grenser er borte.
A Good Man Goes to War

Handling

Etter hendingene i "The Almost People", Doktoren og Rory skynder seg avgårde for å lage en hær for å redde Amy fra hennes kidnappere mens 'Kampen om Demons Run' nærmer seg. Episoden vil inneholde opptredener av "Sontarener", "Cybermen" og "Silurianer". Episoden vil også ha returen av River Song, og det vil avsløres sannheten om hvorfor hun er i Stormcage fengselet.
Maksym Jarovyj

Karriere

Jarovyj deltok i VM i skiskyting og langrenn for funksjonshemmede 2013 i både langrenn og skiskyting. I langrenn fikk han 5.-plass på 15 km som beste resultat. Han kom på 8.-plass på 10 km og 14.-plass på langrennssprinten. I skiskyting kom han på 7.-plass på både 12,5 km og 15 km, og han kom på 8.-plass på 7,5 km. 
Han representerte Ukraina i de paralympiske vinterlekene 2014 i Sotsji, der han også deltok i langrenn og skiskyting. Han fikk sølv på 10 km langrenn, og bronse på langrennssprinten. På 15 km langrenn kom han på 4.-plass. I skiskyting fikk han sølv på 7,5 km, og kom på 7.-plass på 12,5 km og 12.-plass på 15 km.
Oxyomus

Utseende

Nokså små, sylindriske, mørke gjødselbiller, bein og antenner gjerne lysere farget. Hodet er bredt og skovlformet. Hodet er nokså fint punktert, pronotum mye grovere. De jevnbrede dekkvingene har regelmessige rader av grove punkter som er skilt av skarpe lengderibber. Beina er ikke spesielt kraftige.

Levevis

Disse billene lever i møkk eller kompost.

Utbredelse

Slekten er representert i de fleste verdensdeler.
Star Alliance

Fordeler av Star Alliance

Utover fordelene som nevnt over, er sammenknyttingen av alle selskapenes bonusprogrammer («frequent-flyer program», f.eks Eurobonus) Star Alliance' fremste konkurransefortrinn. Uansett hvilket selskap du resier med innen Star Alliance oppnår du poeng på ditt bonusprogram-kort. Dette medfører derfor en utvidet lojalitet til Star Alliance, også der hvor «ditt» selskap ikke har flyvninger. Videre gir Star Alliance-medlemmene ekstra service til alle sine vikitgste kunder på tvers av hvilket bonusprogram du er tilknyttet. Dette betyr at du som «Gullmedlem» i Eurobonus, automatisk har «Senatorstatus» hos Lufthansa, «Elite Gold» hos Singapore Airlines osv.

Fremtidige medlemmer

Per oktober 2016, er det ikke planlagt at noen flyselskaper skal bli medlemmer i alliansen.
Yasuyoshi Nara

Karriere

Yasuyoshi Nara startet sin profesjonelle karriere i Consadole Sapporo i 2001. Han har også spilt for Thespa Kusatsu, FC Horikoshi, Rosso Kumamoto, Matsumoto Yamaga FC og Zweigen Kanazawa.
Fatun

Fatun er et tysk punkrockband. Gordon Trümper spilte bass i bandet. Han er stefar til Bill og Tom Kaulitz i Tokio Hotel. De omtaler seg som «4 Jungs, die Bühnen rocken»: Michl, Gordon, Andy og Seppel.
Simrishamn

Historie

Sigurd Jorsalfare skal ifølge Heimskringla ha kommet seilende til «Svimraros» (Simris) i år 1123 og herfra ha gjort utfall mot Tommerup.
Før byen ble kjøpstad var det et lite fiskeleie på stedet, som var havn for den nærliggende kjøpstad Tommerup, hvor den danske kongen hadde et myntverk. Simmershavn fikk kjøpstadsprivilegier og en ny kirke, Sankt Nicolai i begynnelsen av 1300-tallet. Byen hadde sin blomstringstid under Christian 4., men ble i 1655 kraftig rammet av pest. Byen var en viktig del i handelen med det nærliggende Bornholm. 
I 1657 beæret kong Frederik III byen med sitt besøk, og året etter gikk Simrishamn over til Sverige. Den svenske arméen hogg ned den omkringliggende bøkeskogen, for å unngå at motstandsmenn og snapphaner kunne gjemme seg i den. Beboerne sørget over tapet av skogen, og over at svinene ikke lenger kunne finne føde i den. Det ble innført toll og restriksjoner på handelen med Danmark og Bornholm, hvilket medvirket til at byen gikk i dvale i en lengre periode. 
I dag er Simrishamn et yndet turistmål på Østerlen.
Vélodrome de Saint-Quentin-en-Yvelines

Vélodrome de Saint-Quentin-en-Yvelines er en velodrom i Montigny-le-Bretonneux i utkanten av Paris. Den ble bygget mellom 2011 og 2014 og ble innviet i 2014. VM i banesykling 2015 ble arrangert her. 
Velodromen har en kapasitet på 5000. Banen er 250 meter og har tredekke. Ved siden av den er det bygget en BMX-bane.
Eurypedus

Utseende

Middelsstore (), avlange, gjerne rødlige (i alle fall på døde eksemplarer) skjoldbiller med svarte tegninger. Kroppen er minst dobbelt så lange som bred. Hodet er lite, ikke synlig ovenfra, antennene forholdsvis lange og tynne. Kroppsformen er langt oval til nesten firkantet sett ovenfra, pronotum og dekkvinger er ikke utvidet mot sidene.

Levevis

Både larver og voksne lever på planter i familien Boraginaceae og eter fra dem.

Utbredelse

Slekten er utbredt fra Panama i nord til det nordlige Argentina i sør.
Ekomloven

Lov om elektronisk kommunikasjon (ekomloven) ble vedtatt 4. juli 2003 og trådte i kraft 25. juli 2003. Loven ble sist endret 14. juni 2013, med virkning fra 1. juli 2013 (blant annet regler for håndtering av cookies på nettsteder).
Loven har som formål å sikre brukerne i hele landet gode, rimelige og fremtidsrettede elektroniske kommunikasjonstjenester, gjennom effektiv bruk av samfunnets ressurser ved å legge til rette for bærekraftig konkurranse, samt stimulere til næringsutvikling og innovasjon.
Ekomloven avløste lov om telekommunikasjon (teleloven) fra 1995.
Nasjonal kommunikasjonsmyndighet forvalter loven.
Pilgrim kjernekraftverk

Pilgrim kjernekraftverk er et kjernekraftverk som produserer elektrisk kraft ved bredden av Cape Cod Bay, i forstaden Manomet sør for byen Plymouth i Plymouth County, i det sørøstlige hjørnet av delstaten Massachusetts i USA. Kjernekraftverkets nåværende reaktor ble godkjent for igangsetting i 1972. Installert maksimal effekt i 2009 er brutto 711 MW, netto effekt 685 MW mens årsproduksjonen i 2007 var på om lag 5,12 TWh elektrisk kraft. 
Anlegget eies av Entergy Nuclear. Det har en reaktor som er i operativ drift. Etter dagens konsesjoner skal reaktorens produksjon opphøre i 2032.
Escape from Monkey Island

Handling

Spillet starter med at Guybrush Threepwood og Elaine Marley returnerer til Mêlée Island fra deres bryllupsreise, som de startet på slutten av The Curse of Monkey Island. Her oppdager de at Elaine offisielt har blitt erklært død, hennes stilling som guvernør har blitt fratatt og at herskapshuset hennes skal rives. Valget for en ny guvernør er i gang og plutselig presenterer en person ved navnet Charles L. Charles selg selv som den ledende kandidaten.
Guybrush møter senere noen av hans gamle «venner», Meathook, Otis og Carla. Sammen utforsker de en sammensvergelse som forsøker å utrydde alle piratene fra Karibien for å gjøre øyene om til turistattraksjoner. LeChuck, Guybrush sin gamle erkefiende, er nok en gang involvert sammen med en ny australsk skurk, kalt Ozzie Mandrill. De søker «Utimate Insult», en hemmelighet holdt blant aper på Monkey Island.
Elaine Thompson

Idrettskarriere

I 2013 løp hun 100 meter på 11,41 under Gibson Relays, og kom på andreplass bak Carrie Russell i det jamaicanske intercollegemesterskapet. I CAC-mesterskapet i friidrett 2013 i Morelia løp hun første etappe på 4 × 100 meter, der Jamaica vant med tiden 43,58. 
Hun vant det det jamaicanske intercollegemesterskapet for første gang i 2014, og kom på femteplass i det jamaicanske mesterskapet med 11,26 sekunder. Hennes sesongbestenotering på 100 meter ble 11,17 sekunder. Under Samveldelekene 2014 i Glasgow deltok hun i innledningsheatet, men ikke i finalen, der Jamaica vant. 
Thompson fikk sitt internasjonale gjennombrudd i 2015. Hun vant det jamaicanske intercollegemesterskapet på nytt i mars, og brøt 11-sekundersgrensen på 100 meter ved UTech Classic 11. april, der hun løp på 10,92 og satte årsbeste i verden. Hun løp på 10,97 i Jamaica International Invitational, og satte personlig rekord på 10,84 i Prefontaine Classic. Hun deltok ikke på 100 meter i det jamaicanske mesterskapet, men satset heller på 200 meter fram mot VM i friidrett 2015. Hun ble jamaicansk mester på 200 meter, med tiden 22,51 og ble med det kvalifisert for VM.
Under VM 2015 i Beijing fikk hun sølv bak Dafne Schippers, med ny personlig rekord på 21,66.
Hun tok to gull og ett sølv under Sommer-OL 2016.
Thomas Edison State College

Thomas Edison State College er et delstateid universitet i Trenton i delstaten New Jersey, USA. Det ble grunnlagt i 1972 og er et spesialisert voksenopplærings-universitet med fokus på studenter som allerede er i arbeid.
Ved lærestedet var det 13 173 studenter i 2006, og dette året var skolepengene US$ 4 081 for studenter folkeregistrert i New Jersey. Undervisningen gis opp til mastergradsnivå og retter seg i første rekke mot videreutdanning med praktisk karriere- og yrkesperspektiv.